Muoth è in pau sco Moses

El pitga cun il fist encunter il grip dal linguatg, ed immediat cula bavronda frestga. En cumparaziun cun il chantadur Muoth èn tut ils auters che scrivan in pauet raucs. Quai san ins e cun quai ston ins viver. Muoth è ina classa per sasez.

Quest maletg dovra gia Iso Camartin en connex cun la preschentaziun dals toms 3 e 4 da las ovras da Giacun Hasper Muoth che ha gì lieu l'entschatta december 1997 en la biblioteca chantunala a Cuira. In lieu ch'era il poet, scrivent ed istoricher sursilvan frequentava fitg savens.
Muoth è naschì ils 29 da settember 1844 a Breil. EI frequenta il gimnasi a Sviz e Friburg. A Minca studegia Muoth istorgia, filologia, istorgia culturala, filosofia e scienzas natiralas. A partir dal 1873 instruescha el a la scola chantunala a Cuira. Muoth è mort ils 6 da fanadur 1906 a Cuira.
Muoth è in classicher. Dapi blers onns è el dentant in classicher senza ovras. Tuttas ediziuns da pli baud èn exaustas. E quai gia daditg. Mo quai n’è gnanc l’entira misergia. Svanì n’è betg mo quai ch’ins ha stampà ina giada. Svanids èn era la gronda part da ses manuscrits e ses relasch da scrittiras.

Ediziun da Breil
1994, a chaschun dal 150avel anniversari da Muoth cumpara la «Cronica», ils emprims dus toms da la «Ediziun da Breil». En l'emprim tom preschenta il redactur Leo Tuor la cronica da la vita, da las ovras e dal temp da G.H.Muoth. En il segund tom èn rimnads documents dal temp. Trais onns pli tard, 1997, cumparan I'emprim tom da las «Poesias» ed il «Commentari». Davart las poesias da Muoth san ins pauc. Tut quai ch'ins sa savair sur da lur origin e lur «carriera» stat per I'emprima giada en il «Commentari» dad Iso Camartin e Leo Tuor. Leger Muoth cun commentari è in'experientscha tut speziala. Ins intervegn cur e co che las singulas poesias èn vegnidas publitgadas, e co che tscherts editurs han schizunt cartì da stuair meglierar il prinzi-poet sursilvan.

Stai si defenda
Muoth è era s'occupà cun I'avegnir dal rumantsch. II seminarist Hans Erni aveva supplitgà da translatar la chanzun «Der Sängerbund». II resultat è stà ses clom 

Al pievel romontsch 
Stai si, defenda,
Romontsch, tu vegl
lungatg,
Risguard pretenda
Per tiu patratg!
Dedesta tut cun tun sonor. 
Dil frontsch romontsch 
cantau da cor!
Quel tuna ferm e
suna clar 
E cuora senza balbegiar,
Gie, cuora senza balbegiar;
Essend artaus dal best matern schi car.

Giacun Hasper Muoth vegn onurà sco prinzi-poet sursilvan, e quai. Quai fatg vegn era punctuà dad Iso Camartin sche el manegia: «I ha dà intgins auters cun tuns particulars e custaivels. Mo in tal vulcan linguistic sco Muoth n'ha il territori rumantsch mai pli producì enfin oz».